भीम ऐप से 4.54 लाख रुपये पार 299 रुपये में 28 जीबी इंटरनेट डाटा आैर अनलिमिटेड कॉल्स व एसएमएस का झांसा देकर लगाई चपत

प्रधानमंत्री नरेंद्र मोदी द्वारा शुरू किए गए भीम से साढ़े चार लाख रुपये उड़ाने का मामला प्रकाश में आया है। मोबाइल नंबर पर अच्छे प्लान का झांसा देकर जालसाजों ने एक व्यक्ति को 4.54 लाख रुपये का चूना लगा दिया। ठगी के बाद पीड़ित ने पुलिस को सूचना दी। आरोप है कि पुलिस ने मामला दर्ज नहीं किया और 10 दिन तक जांच की बात कहकर टरकाती रही। इसके बाद पीड़ित ने डीएम से मामले की शिकायत की। डीएम के आदेश पर इंदिरापुरम पुलिस ने साइबर अपराध की धारा में रिपोर्ट दर्ज की है।जानकारी के अनुसार वैशाली सेक्टर-2 में जसबीर सिंह परिवार के साथ रहते हैं। वह नोएडा की निजी कंपनी में कार्यरत हैं। करीब 12 दिन पूर्व उनके पास एक कॉल आई थी। कॉल करने वाले युवक ने खुद के एयरटेल कंपनी का कस्टमर केयर अधिकारी बताया था। आरोपी का कहना था कि कंपनी ने 299 रुपये में उन्हें 28 जीबी इंटरनेट डाटा आैर अनलिमिटेड कॉल्स व एसएमएस दिए हैं। अगर वह सर्विस को एक्टिवेट करना चाहते हैं तो वह उन्हें एक नंबर से एसएमएस भेज रहे हैं। सर्विस को शुरू करने के लिए 1 टाइप कर इसी नंबर पर एसएमएस का रिप्लाई कर दें। पीड़ित ने जैसे ही 1 नंबर टाइप कर एसएमएस का रिप्लाई किया। वैसे ही उनका फोन इमरजेंसी मोड पर चला गया। उस दौरान उन्हें लगा की फोन में नेटवर्क की समस्‍या है। करीब 24 घंटे बाद तक मोबाइल पर नेटवर्क न आने पर वह अगले दिन पास के एयरटेल स्टोर पर गए। जहां से उन्हें जानकारी हुई की एयरटेल आेर से ऐसी न तो कोई कॉल की गई आैर न ही पिछले कई दिनों से क्षेत्र में कोई नेटवर्क की समस्‍या है। एयरटेल स्टोर पर तैनात कर्मचारियों की बातों से उन्हें शक हुआ कि कहीं उनके साथ ठगी तो नहीं हुई। इसके चलते उन्‍होंने आईसीआईसीआई वैशाली शाखा में अपने खाते की जानकारी की तो दोनों खाते से कई बार में 4.54 लाख रुपये निकाले गए। बैंक से मिली जानकारी के अनुसार ठगों ने करीब 4 लाख के आसपास कैश निकाला था, जबकि 54 हजार की ऑनलाइन खरीदारी की थी। एसएचआे इंदिरापुमर प्रदीप कुमार त्रिपाठी ने बताया कि पुलिस रिपोर्ट दर्ज कर फोन नंबर के आधार पर ठगों की तलाश में जुटी है।साइबर एक्सपर्ट किसलय चौधरी की मानें तो ठगों ने ये रुपये भीम ऐप के माध्यम से निकाले हैं। किसलय ने बताया कि ठगों ने पीड़ित के फोन पर सिम कार्ड की स्वैपिंग से जुड़ा मेसेज भेजा। जैसे ही पीड़ित ने मेसेज का रिप्लाई किया, उनका सिम तुरंत बंद हो गया। इस मेसेज के आधार पर ही ठगों ने चालाकी से स्टोर से दूसरा नंबर जारी कराया और उस नंबर को अपने मोबाइल में डालकर भीम ऐप इंस्टॉल कर पीड़ित के दो बैंक अकाउंट से कैश उड़ाया, जिनमें पीड़ित का फोन नंबर दर्ज था। किसलय का कहना है कि भीम ऐप शुरू होने के बाद इस तरह की ठगी के मामले लगातार बढ़ रहे हैं। अभी तक उनके पास इस तरह की ठगी 30 से अधिक मामले आ चुके हैं।